Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 136/13/3304	Nové Mesto nad Váhom, 12.9.2013
EEČ : 2-24-49-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátorka Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
obvinený XXXXX dňa 6. 2. 2013 v čase o 06,45 h v priestoroch železničnej stanice Nové Mesto nad Váhom v osobnom vozni vlaku Os 3307, pristaveného v železničnej stanici, po tom, ako doň nastúpil, fyzicky napadol poškodenú XXXXX tak, že ju ľavou rukou chytil za odev pod krkom, na čo sa ona začala brániť, pričom ho poškriabala na tvári a kopla do ľavej nohy a ľavej ruky, počom ju dlaňou ľavej ruky udrel do oblasti tváre, čím jej spôsobil zlomeninu nosových kostí bez posunu a pomliaždenie tváre, ktoré si vyžiadelo liečenie v trvaní od 06.02.2013 do1. 3. 2013  , spojené s obmedzením v obvyklom spôsobe života v trvaní 1 až 2 týždne.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Uznesením policajta Krajského riaditeľstva PZ Trenčín odbor železničnej polície Trenčín sp. zn. KRP-10/Ž-TN-TN-2013 zo dňa 11.02.2013 bolo v zmysle § 206 ods. 1 Trestného poriadku vznesené obvinenie XXXXX pre prečin uplíženia na zdraví podľa § 156 odsek 1 Trestného zákona a iné na skutkovom základe, uvedenom vo výrokovej časti tohto uznesenia.
	Obvinený sa k spáchaniu predmetného trestného činu v plnom rozsahu priznal a súhlasil  s postupom v zmysle § 216 Trestného poriadku, vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že ich vyhlásenie bolo vykonané slobodne, vážne a zrozumiteľne.
	Poškodená XXXXX  v tomto trestnom konaní  do skončenia skráteného vyšetrovania neuviedla, z akých dôvodov a v akej výške si uplatňuje  nárok na náhradu škody, avšak počas preštudovania spisu po skončení skráteného vyšetrovania prijala ospravedlnenie od obvineného a súhlasila s jeho návrhom na odškodnenie vo finančnej forme. Obvinený následne zaslal poškodenej dňa 10.06.2013 peňažnú čiastku 425,- EUR.	Skutkový stav je preukázaný výpoveďou samotného  obvineného, výpoveďou poškodenej XXXXX, výpoveďou svedkyne XXXXX, ako i lekárskou správou a znaleckým posudkom z odboru zdravotníctvo.
	Podľa § 216 ods. 1 písm. a), písm. b), písm. c) Trestného poriadku môže v konaní o prečine, za ktorý zákon ustanovuje trest odňatia slobody neprevyšujúci päť rokov, prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu  podmienečne zastaviť trestné stíhanie, ak obvinený vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Obvinený XXXXX nebol doposiaľ súdne trestaný ani prejednávaný za  spáchanie priestupku. 
            Zvážením všetkých skutkových zistení som dospela k záveru, že v predmetnej veci boli splnené všetky podmienky uvedené v § 216 ods. 1 písm. a), c) Trestného poriadku, a preto som trestné stíhanie proti obvinenému XXXXX  podmienečne zastavila.
	Obvinenému som určila skúšobnú dobu vo výmere 24 mesiacov, počas ktorej budem zisťovať, či obvinený vedie riadny život a nedopustí sa žiadnej činnosti, ktorou by porušil právny poriadok a ďalšie základné normy občianskej spoločnosti.
 	Vzhľadom k uvedeným skutočnostiam som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

Mgr. Katarína Zeleňáková
prokurátorka